
LIETUVOS RESPUBLIKOS SEIMO
PETICIJŲ KOMISIJA
IŠVADA
DĖL PETICIJOJE PATEIKTO SIŪLYMO NETENKINIMO
2026 m. gegužės 20 d. Nr. 250-I-17
Vilnius

Lietuvos Respublikos Seimo Peticijų komisija (toliau – Komisija) 2026 m. gegužės 20 d. posėdyje nagrinėjo pareiškėjų peticiją, kurioje pateiktas siūlymas dėl Lietuvos Respublikos administracinių nusižengimų kodekso (toliau – ANK) 628 straipsnio 1 dalies pakeitimo (toliau – peticija), ir, atsižvelgusi į Lietuvos Respublikos teisingumo ministerijos (toliau − TM) ir Lietuvos Respublikos Seimo kanceliarijos Teisės departamento (toliau − TD) nuomonę dėl peticijoje pateikto siūlymo, priėmė sprendimą teikti Seimui išvadą netenkinti šio siūlymo. 
Peticijoje pateiktas pareiškėjų siūlymas papildyti ANK 628 straipsnio 1 dalį ir nustatyti, kad „apylinkių teismai administracinių nusižengimų bylas nagrinėja teismo rūmuose pagal nusižengimo padarymo vietą, o kai administracinėn atsakomybėn traukiamas asmuo yra nepilnametis – pagal nepilnamečio gyvenamąją vietą“.
[bookmark: _GoBack]Atkreiptinas dėmesys, kad ANK 628 straipsnio 1 dalyje įtvirtinta bendroji teritorinio teismingumo taisyklė – administracinių nusižengimų bylos nagrinėjamos pagal nusižengimo padarymo vietą, o kai administracinėn atsakomybėn traukiamas asmuo yra nepilnametis – pagal nepilnamečio gyvenamąją vietą, o  teismų veiklos organizavimo ir bylų paskirstymo tarp konkrečių teismo rūmų klausimai yra detaliai reglamentuoti Lietuvos Respublikos teismų įstatyme (toliau – Teismų įstatymas). Pagal Teismų įstatymo 14 straipsnio 2 dalį apylinkės teismas gali būti sudarytas iš teritorinių padalinių – apylinkės teismo rūmų. Apylinkės teismo rūmų skaičių, veiklos teritorijas ir apylinkės teismo rūmus, kuriuose yra teismo buveinė, nustato įstatymas. Teismų įstatymo 36 straipsnio 11 dalyje, nustatyta, jog kai teismas sudarytas iš teismo rūmų, bylų paskirstymo teisėjams ir teisėjų kolegijų sudarymo taisyklės taip pat turi užtikrinti, kad bylos būtų skiriamos tų teismo rūmų, kurie nustatomi mutatis mutandis taikant įstatymuose numatytas teritorinio teismingumo taisykles, teisėjams, išskyrus atvejus, kai byla nagrinėjama rašytinio proceso tvarka arba kai bylą operatyviau ir ekonomiškiau išnagrinės kitų teismo rūmų teisėjai. Pagal Teismų įstatymo 36 straipsnio 10 dalį, bylos teisėjams paskirstomos ir teisėjų kolegijos sudaromos naudojantis kompiuterine programa, sukurta vadovaujantis Teisėjų tarybos patvirtintomis Bylų paskirstymo teisėjams ir teisėjų kolegijų sudarymo taisyklėmis.
Pažymėtina, kad pagal Teisėjų tarybos 2025 m. rugpjūčio 29 d. nutarimu patvirtinto Bylų paskirstymo teisėjams ir teisėjų kolegijų sudarymo taisyklių aprašo (toliau - Aprašas) nuostatas, pirminius duomenis į Lietuvos teismų informacinę sistemą (LITEKO) įvedantis asmuo ir (ar) bylas skirstantis asmuo, pagal atitinkamo teismo, o kai teismas sudarytas iš teismo rūmų, – teismo rūmų, kompetenciją ir specifiką, atsižvelgdamas į LITEKO esančius duomenis dėl galimo viešųjų ir privačių interesų konflikto, prieš Bylų skirstymo modulio pagalba skirdamas bylą, nurodydamas teisinį pagrindą, į LITEKO įveda, peržiūri ir pakeičia Aprašo 11.1–11.11 nurodytus duomenis, iš jų – ir duomenis apie teisėjams nustatytą specializaciją, taip pat duomenis apie teisme, o kai teismas sudarytas iš teismo rūmų – teismo rūmuose taikomų per atitinkamą laikotarpį galimą paskirti maksimalų bylų kiekį, išreiškiamą per bylų sudėtingumo balų sumą, tenkančią vienam teisėjui, preliminarų bylos priskyrimą teismo rūmams. Teisėjo (pranešėjo) parinkimą bylai pagal atitinkamo teismo, o kai teismas sudarytas iš teismo rūmų, – teismo rūmų, kompetenciją ir specifiką automatiniu būdu, atlieka Bylų skirstymo modulis, visuomet įvertindamas ir atsižvelgdamas į minėtas Aprašo 11 punkte išdėstytas aplinkybes. Kai teismas sudarytas iš teismo rūmų, bylas skirstantis asmuo, teismo pirmininko, jo pavaduotojo ar kito įgalioto teisėjo sprendimu, gali parinkti iš sąrašo teismo rūmus, kurių teisėjams gali būti skiriama byla nagrinėti, ir Bylų skirstymo modulis atlieka teisėjo (teisėjo pranešėjo) parinkimą Aprašo 16 ir 17 punktuose numatyta tvarka. Sprendimas dėl bylos skyrimo kitų teismo rūmų teisėjams priimamas, be kita ko, atsižvelgiant į Bylų skirstymo modulio suformuotą statistinę skirstymo ataskaitą, kurią galima suformuoti teismuose, sudarytuose iš teismo rūmų, siekiant palyginti atskiruose teismo rūmuose gautų bylų kiekį ir pobūdį (Aprašo 11, 19, 20 punktai).
Taip pat pažymėtina ir tai, kad teismų reforma, kurios metu buvo optimizuota teismų sistema ir apylinkių teismai reorganizuoti į didesnius vienetus su keliais teismo rūmais, buvo grindžiama išsamia analize ir siekiu užtikrinti efektyvesnį teismų darbą, geresnį išteklių panaudojimą bei vienodesnę teisėjų darbo krūvio paskirstymo sistemą. Rengiant teismų reformos įstatymų paketą[footnoteRef:1] ir analizuojant galimybes optimizuoti apylinkių teismus, vadovautasi šiais pagrindiniais kriterijais: teismo geografinis išsidėstymas ir gyventojų skaičius; bylų srautai ir darbo krūvis; teismo sudėtis ir žmogiškieji ištekliai; teismo infrastruktūra ir jos išlaikymas; papildomai atsižvelgta ir į: galimybę organizuoti nuotolinius ir išvažiuojamuosius teismo posėdžius, panaikinus teismo rūmus ir (ar) perkėlus jų veiklą į kitus teismo rūmus; rašytinio proceso tvarka išnagrinėjamų bylų kiekius; apylinkių teismų veiklos teritorijose esančias prokuratūras, antstolių veiklos teritorijas ir atstumus nuo jų iki artimiausių teismo rūmų, taip pat centrinių rūmų. Vadovaujantis nurodytais kriterijais, analizuotos kiekvieno apylinkės teismo galimybės optimizuoti veiklą ir tikslingumas sujungti ir (ar) panaikinti atitinkamo teismo rūmus, kurių veikla nėra efektyvi. Valstybės duomenų agentūra, remiantis aukščiau išdėstytais kriterijais, atliko duomenų dėl teismų geografinio išsidėstymo, bylų pasiskirstymo tarp teismų (ir jų rūmų), teisėjų darbo krūvių ir jų pokyčių pagal prognozuojamas apylinkių teismų ar teismo rūmų veiklos (teismingumo) teritorijas analizę. Nustatyta, kad optimizavus teismų tinklą pagal aukščiau išvardintus kriterijus, nebus pažeidžiama asmens teisė į teisingumą teismo artumo piliečiams prasme, bus sudarytos galimybės darbo krūvio subalansavimui tarp apylinkių teismų[footnoteRef:2]. Taigi, rengiant teismų reformos įstatymų paketą buvo renkami įvairūs duomenys, kurie įvertinti sistemiškai atliekant minėtą analizę.  [1:  Lietuvos Respublikos apylinkių teismų įsteigimo ir jų veiklos teritorijų nustatymo įstatymo Nr. I-2375 pakeitimo įstatymo projektas, Lietuvos Respublikos apylinkių teismų reorganizavimo įstatymo projektas, Lietuvos Respublikos įstatymo „Dėl Lietuvos Aukščiausiojo Teismo, Lietuvos apeliacinio teismo, apygardų teismų įsteigimo, apygardų ir apylinkių teismų veiklos teritorijų nustatymo bei Lietuvos Respublikos prokuratūros reformavimo“ Nr. I-497 pavadinimo, 6 straipsnio pakeitimo ir 7 straipsnio pripažinimo netekusiu galios įstatymo projektas, Lietuvos Respublikos Seimo nutarimo „Dėl apylinkių teismų reorganizavimo“ projektas, Lietuvos Respublikos teismų įstatymo Nr. I-480 57, 101 ir 119 straipsnių pakeitimo įstatymo projektas, Lietuvos Respublikos civilinio proceso kodekso 621, 304, 441 straipsnių pakeitimo ir Kodekso papildymo 622 ir 623 straipsniais įstatymo projektas.]  [2:  Teismų reformos projektų aiškinamasis raštas.] 

Pažymėtina, kad pagal ANK 630 straipsnio 2 dalį, bylos nagrinėjimas žodinio proceso tvarka ir administracinio nusižengimo teisenoje dalyvaujančių asmenų <...> dalyvavimas teismo posėdyje gali būti užtikrinamas naudojant informacines ir elektronines ryšių technologijas, taigi, kitaip, nei pareiškėjai teigia savo peticijoje, ANK 628 straipsnio 1 dalyje nustatytas teisinis reguliavimas savaime nesuponuoja administracinio proceso dalyvių papildomų išlaidų turėjimo dėl administracinio nusižengimo bylos nagrinėjimo vienuose ar kituose apylinkės teismo rūmuose, o priešingai, naudojant šiuolaikinės procesinės priemonės, įskaitant nuotolinį dalyvavimą teismo posėdžiuose, sudaro prielaidas mažinti proceso dalyvių patiriamus nepatogumus ir išlaidas. 
Atsižvelgiant į tai, kas išdėstyta, Komisija mano, kad galiojantis teisinis reglamentavimas, susijęs su bylų priskyrimu atitinkamų apylinkės teismų teismo rūmams, užtikrina didesnį bylų skirstymo proceso skaidrumą, teisėjų nešališkumą ir teismų nepriklausomumą, taip pat teisėjų specializacijas, darbo krūvio paskirstymą, bylos dalyvių teisės į operatyvų jų bylos išnagrinėjimą per kuo trumpiausią laiką – teismo proceso operatyvumo ir ekonomiškumo principų įgyvendinimą, o pareiškėjų siūlomas ANK 628 straipsnio 1 dalies papildymas žodžiais „teismo rūmuose“ nesukurtų papildomos garantijos proceso dalyviams ir neatitiktų teisėkūros tikslingumo, sistemiškumo bei aiškumo principų (Lietuvos Respublikos teisėkūros pagrindų įstatymo 3 straipsnio 2 dalies 1, 6 ir 7 punktai).
Vadovaujantis Lietuvos Respublikos peticijų konstitucinio įstatymo 18 straipsnio 4 dalies 2 punktu ir Lietuvos Respublikos Seimo Peticijų komisijos nuostatų, patvirtintų Seimo 2023 m. birželio 27 d. nutarimu Nr. XIV-2101 „Dėl Lietuvos Respublikos Seimo Peticijų komisijos nuostatų patvirtinimo“, 8.7 punktu, Komisijos išvada dėl pareiškėjo peticijoje pateikto siūlymo netenkinimo teikiama Seimui, taip pat siūloma įtraukti į Seimo IV (pavasario) sesijos darbotvarkę Seimo nutarimo „Dėl Lietuvos Respublikos Seimo Peticijų komisijos 2026 m. gegužės 20 d. išvados Nr. 250-I-17“ projektą.

Komisijos pirmininkas					       Tadas Prajara

